Imtella' Marzu 11, 2021 - Aġġornata 11 Ta' Marzu, 2021 8:38pm Rapport: Tony Dimech Għal din is-sena fil-Jum Dinji tal-Kliewi ntgħażlet it-tema 'Ngħixu Tajjeb bil-mard tal-Kliewi'. Għalkemm dan il-jum ma setax jitfakkar b'attivitajiet bħas-snin li għaddew, infermiera tar-Renal Unit fl-Isptar Mater Dei appellaw biex dawk li jbatu bil-kundizzjonijiet tad-dijabete u l-pressjoni għojla joqogħdu aktar attenti u jevitaw li jimirdu bil-kliewi. Fir-Renal Unit tal-Isptar Mater Dei ta' kuljum jingħata trattament għall-kundizzjonijiet fil-kliewi. F'Malta bħalissa hawn 300 persuna li jbatu minn kundizzjonijiet fil-kliewi. Minħabba s-sitwazzjoni tal-Covid-19 it-trapjanti ma jistgħux isiru minkejja li hemm diversi persuni lesti li jagħtu waħda mill-kliewi tagħhom biex ifejqu lill-ħaddieħor. Bħalissa mat-80 persuna qed jistennew trapjant tal-kliewi bit-tama li kif tgħaddi l-pandemija dawn ikunu jistgħu jerġgħu jibdew isiru. Oħrajn qed jgħaddu minn trattament li jagħmel ix-xogħol li suppost jagħmlu l-kliewi. "Hemm żewg tipi ta' trattament, hemm it-trattament tad-dijaliżi, fejn il-pazjent jiġi hawnhekk u jagħmel 4 sigħat fuq il-magna li teħodlu d-demm u ssaffihulu u tneħħi t-toxin li s-soltu jitneħħew bil-kliewi u hemm trattament ieħor li jagħmluh id-dar li huwa l-istess għax ngħallmu lill-pazjent jagħmel din il-proċedura", qal Paul Calleja, infermier tar-Renal Unit f'Mater Dei. Normalment fil-Jum Dinji għall-Kliewi, li jitfakkar bħal-lum, issir kampanja ta' għarfien mat-Transplant Support Group biex isiru testijiet tad-demm u taz-zokkor bil-għan li jiġi evitat li wieħed jimrad anke b'kundizzjonijiet tal-kliewi. Din is-sena dan il-jum ma setax jitfakkar bħas-snin li għaddew iżda xorta waħda tqajmet kuxjenza mod ieħor. "Fil-jum dinji għall-kliewi nqajmu għarfien biex inti tgħid ħa niċċekkja z-zokkor u l-pressjoni aktar frekwenti speċjalment jekk ikollok fil-familja fejn hemmhekk aħna nevitaw li jkollna mard tal-kliewi li huma organi importanti ħafna f'ġisimna li sfortunament jekk imorrulek il-kliewi jkollok bżonn tagħmel dijaliżi", qalet Josett Parnis, infermiera fir-Renal Unit f'Mater Dei. L-Infermiera Parnis fakkret li min jixtieq li wara mewtu jħalli l-kliewi bħala donazzjoni jista' jagħmel dan billi jimla formola filwaqt li anke appellat biex dawk li jistgħu jagħtu d-demm jagħmlu dan għax il-pazjenti tal-kliewi jbatu mill-enemija u b'hekk jeħtiegu aktar ta' spiss trażfużjoni tad-demm.